As julle My liefhet, sal julle my gebooie onderhou. En Ek sal die Vader vra en Hy sal vir julle ’n ander Parakleet gee sodat Hy vir ewig by julle kan wees. Hy is die Gees van die waarheid wat die wêreld nie kan ontvang nie, omdat die wêreld Hom nie sien nie en ook nie ken nie.
Die Bybel: ’n Direkte Vertaling is ’n nuwe Afrikaanse Bybelvertaling wat in 2006 begin is. Die doel van hierdie vertaling is om die Bybel so getrou moontlik aan die oorspronklike tale waarin die Bybel geskryf is, te vertaal, in goeie en verstaanbare Afrikaans.
Hierdie agtergrond is nodig om te verstaan hoe die woord Voorspraak in die 1983-vertaling verander is na Parakleet. ’n Woord wat ons nie sommer ken of gebruik nie!
Paulus sê in die brief aan die Romeine dat die Heilige Gees self die Een is wat ons bystaan in ons gebede. “Die Gees staan ons ook in ons swakheid by: ons weet nie wat en hoe ons behoort te bid nie, maar die Gees self pleit vir ons met versugtinge wat nie met woorde gesê word nie” (Romeine 8:26). Hy pleit vir ons, omdat ons nie die vermoë het om dit self te kan doen nie.
Die Heilige Gees is ons Raadgewer of Adviseur. In die antieke tyd voor Bybelse Grieks is dit hoofsaaklik die betekenis van die word parakleou gewees: om vir iemand ’n advokaat te wees, om iemand in die hof te verdedig. Nou tree die Parakleet vir ons in by God die Vader en getuig dat ons onskuldig is, omdat ons skoon gewas is in die bloed van Christus. Parakleet word so deel van ons lewe dat dit onmoontlik is om onsself van Hom te skei.
Hierdie selfde Parakleet, hierdie selfde Heilige Gees, leef nou in ons harte en is deel van ons bestaan. Ons moet altyd in gedagte hou wie die Parakleet is, en wat Hy in ons lewens vir ons gedoen het.